b'\n_START_ARTICLE_\nPlaninski dom na Kali\xc5\xa1\xc4\x8du\n_START_PARAGRAPH_\nPlaninski dom na Kali\xc5\xa1\xc4\x8du (1534 m) je planinska postojanka, ki stoji na jugovzhodnem slemenu Ba\xc5\xa1eljskega vrha nad planino Kali\xc5\xa1\xc4\x8de. Nekdanji Dom Kokr\xc5\xa1kega odreda je bil zgrajen  2. avgusta 1959 ob 60-letnici PD Kranj, ki ga tudi upravlja. Dom je odprt tudi izven glavne poletne sezone ob sobotah, nedeljah in praznikih. V njem ima svoj sede\xc5\xbe tudi Klub ljubiteljev Kali\xc5\xa1\xc4\x8da (kratica KLJUKA). Njegovi \xc4\x8dlani med drugim prirejajo tradicionalno tekmo 6 ur Kali\xc5\xa1\xc4\x8da.\n_START_SECTION_\nZgodovina Stavbe\n_START_PARAGRAPH_\nPriprave za postavitev nove kranjske planinske postojanke so se pri\xc4\x8dele po odlo\xc4\x8ditvi na ob\xc4\x8dnem zboru Planinskega dru\xc5\xa1tva Kranj v letu 1947. Alpinist in gorski re\xc5\xa1evalec Ciril Hudovernik je bil dolo\xc4\x8den, da izbere lokacijo in organizira gradnjo. Po ogledu na vrh Kali\xc5\xa1\xc4\x8da in proti Ba\xc5\xa1eljskemu sedlu so dolo\xc4\x8dili mikrolokacijo. Danes planinski dom stoji na razglednem jugozahodnem podalj\xc5\xa1ku slemena Ba\xc5\xa1eljskega vrha nad nekdanjo planino. Ob\xc4\x8dina in Gozdno gospodarstvo Kranj sta v brezpla\xc4\x8dno uporabo dodelila tako imenovan podr\xc5\xbeavljen svet Agrarne skupnosti Ba\xc5\xa1elj._NEWLINE_Pripravo so se za\xc4\x8dele z urejanjem nove planinske poti iz Ma\xc4\x8d na planino Kali\xc5\xa1\xc4\x8de, ki bi bila uporabna tudi za tovorjenje s konji. Raz\xc5\xa1irili so pot do Ba\xc5\xa1eljskega sedla za dovoz peska za zidavo s sedla in vode od \xc2\xbbJam\xc2\xab, v tretji fazi pa posekali smreke v takrat podr\xc5\xbeavljenem Dolen\xc4\x8devem gozdu. Nato so se dela ustavila zaradi drugih pomembnej\xc5\xa1ih del v ob\xc4\x8dini._NEWLINE_Po \xc5\xa1estih letih je nov gradbeni odbor za\xc4\x8del aktivnosti za nadaljevanje izgradnje planinskega doma na Kali\xc5\xa1\xc4\x8du. Sodelovali so doma\xc4\x8dini iz bli\xc5\xbenjih vasi, s konji so nosili material in v\xc4\x8dasih tudi mno\xc5\xbei\xc4\x8dno organizirali prenos zidakov in desk._NEWLINE_Operativni vodja in zidar je bil Tone Ka\xc5\xa1trun, Ivan \xc5\xa0enk pa je poleg tesarskih del na ostre\xc5\xa1ju in kritini ter ostenju v prvem nadstropju tudi aktivno in strokovno pomagal pri zidarskih opravilih. Z deli so kon\xc4\x8dali v juliju leta 1959. Planinski dom na Kali\xc5\xa1\xc4\x8du je bil sve\xc4\x8dano odprt in predan svojemu namenu 2. avgusta 1959. Takrat so ga poimenovali po Kokr\xc5\xa1kemu odredu, ki je bil junija 1942 ustanovljen na \xc2\xbbspodnjem\xc2\xab\xc2\xa0Kali\xc5\xa1\xc4\x8du, na kar nas \xc5\xa1e danes spominja napis na pro\xc4\x8delju, to ime pa je imel do leta 1992._NEWLINE_Vendar s tem delo ni bilo kon\xc4\x8dano. V letu 1967 je bil zgrajen vodovod izpod Ba\xc5\xa1eljskega sedla do planinskega doma. Leta 1976 je bila na novo zgrajena betonska plo\xc5\xa1\xc4\x8da v pritli\xc4\x8dju doma, ker se je leseni pod zru\xc5\xa1il, leto kasneje je bila name\xc5\xa1\xc4\x8dena nova kovinska stre\xc5\xa1na kritina. Leta 1974 je bila postavljena 1920 metrov dolga tovorna \xc5\xbei\xc4\x8dnica. Leta 1997 je v \xc5\xbei\xc4\x8dnico udarila strela, linija s strojnico je v celoti zgorela. V dobrih dveh mesecih so jo postavili na novo. Dom je bil temeljito obnovljen v letih 1980-1982. Leta 1992 so namestili son\xc4\x8dne celice, ki dajejo elektriko za razsvetljavo, leta 1993 pa je dom dobil mobitel. Kasneje je bila zgrajena \xc4\x8distilna naprava. Pred slabim desetletjem so odkupili \xc5\xa1e zemlji\xc5\xa1\xc4\x8de za planinski dom in funkcionalni del.\n_START_SECTION_\nOpis\n_START_PARAGRAPH_\nDom v glavnem jedilnem prostoru ponuja okoli 40 sede\xc5\xbeev, na zunanji terasi in v okolici doma pa je urejenih \xc5\xa1e ve\xc4\x8d dodatnih sede\xc5\xbeev z lepim razgledom. Na voljo je tudi 44 le\xc5\xbei\xc5\xa1\xc4\x8d, v \xc5\xa1tirih sobah 22 in na skupnih le\xc5\xbei\xc5\xa1\xc4\x8dih \xc5\xa1e dodatnih 22. Dom ima WC, umivalnico z mrzlo vodo; gostinski in spalne prostore ogrevajo s pe\xc4\x8dmi.'